Беларускі саюз афіцэраў

**Белару́скі саю́з афіцэ́раў** — грамадзкае аб’яднаньне афіцэраў і прапаршчыкаў Беларусі, якія знаходзяцца на службе, у запасе і адстаўцы, а таксама чальцоў іх сем’яў. Было заснаванае ў верасьні 1992 году.

## Задачы і дзейнасьць
Задачамі Беларускага саюзу афіцэраў ёсьць:
* кансалідацыя афіцэрскага складу;
* захаваньне і памнажэньне традыцыяў афіцэрскага брацтва;
* перадача службовага і баявога досьведу афіцэраў запасу і ў адстаўцы вайскоўцаў, якія праходзяць службу ва Ўзброеных сілах Беларусі.

У сваёй дзейнасьці БСА ажыцьцяўляе:
* паляпшэньне жыльлёвых умоваў, матэрыяльнага становішча, культурнага, мэдычнага і побытавага абслугоўваньня, а таксама санітарна-курортнага лячэньня афіцэраў і іх сем’яў;
* весткавую, дарадчую, душэўную і матэрыяльную дапамогу сваім сябрам;
* прыцягваньне афіцэраў запасу і ў адстаўцы да героіка-патрыятычнага выхаваньня падрастаючага пакаленьня і падрыхтоўкі дазаклікавай моладзі да вайсковай службы.

## Кіраваньне
* *Зьезд*. Склікаецца аднойчы на 4 гады. Выбірае Раду і Кантрольна-рэвізійную камісію ды зацьвярджае іх справаздачы. Ухваляе папраўкі ў Статут і кірункі дзейнасьці.
* *Рада*. Складаецца са старшыні, намесьнікаў, сакратара і кіраўнікоў сталічнай і абласных суполак. Зьбіраецца прынамсі аднойчы на год. Абірае са свайго складу Прэзыдыюм і ладзіць грамадзкія мерапрыемствы. Зацьвярджае гадавы каштарыс і ўтварае прадпрыемствы ды СМІ. Бароніць зацікаўленасьці сябраў у судзе і іншых дзяржаўных установах. Супрацоўнічае зь Міністэрствам абароны Рэспублікі Беларусь, вайсковымі камісарыятамі і афіцэрскімі сходамі вайсковых частак, з Добраахвотным таварыствам садзейнічаньня арміі, авіяцыі і флёту Рэспублікі Беларусь (ДТСААФ) і Беларускім грамадзкім аб’яднаньнем вэтэранаў (БГАВ).
* *Прэзыдыюм*. Засядае прынамсі аднойчы на 3 месяцы. Выконвае пастановы Рады і наймае супрацоўнікаў. Заключае дамовы зь юрыдычнымі асобамі і адхіляе ад выкананьня абавязкаў старшыняў суполак за парушэньне Статуту.
* *Кантрольна-рэвізійная камісія* (КРК). Абірае ўласных старшыню, яго намесьніка і сакратара. Правярае дзейнасьць Рады і Прэзыдыюма на адпаведнасьць заканадаўству і Статуту. Вылучае прапановы на разгляд Рады.

## Мінуўшчына
20 верасьня 1992 году адбыўся ўстаноўчы зьезд Беларускага саюзу афіцэраў (БСА), які зацьвердзіў Статут і абраў Раду на чале з генэрал-лейтэнантам Зьмітром Івановым. Зь лютага 2006 году Беларускі саюз афіцэраў уваходзіў у Рэспубліканскую каардынацыйную раду кіраўнікоў палітычных партыяў і грамадзкіх аб’яднаньняў (РКРКППГА). На 2010 году БСА налічваў звыш 23 000 чалавек у складзе звыш 200 першасных суполак, якія існавалі ў кожным горадзе і раёне Беларусі. На лістапад 2013 году ў БСА было звыш 25 000 сябраў у складзе 274 першасных суполак. Таксама існавала 132 раённых, 15 гарадзкіх і 7 абласных радаў БСА.

25 сакавіка 2021 году Савет міністраў Беларусі ўхваліў Пастанову № 168, паводле якой БСА уваходзіў у Пералік грамадзкіх аб’яднаньняў, у дачыненьні якіх прымяняецца 0,1 базавай стаўкі пры арэндзе дзяржаўнай нерухомасьці.

### Старшыні
* Зьміцер Іваноў (20 верасьня 1992 — кастрычнік 2005)
* Яўген Мікульчык (кастрычнік 2005 — студзень 2015)
* Уладзімер Бамбураў (студзень 2015 — лістапад 2017)
* Сяргей Бобрыкаў (з 22 лістапада 2017 году)

## Крыніцы

## Вонкавыя спасылкі
* 
* 

Катэгорыя:Беларускія грамадзкія аб’яднаньні
Катэгорыя:Афіцэры
Катэгорыя:Беларускія вайскоўцы
Катэгорыя:Ленінскі раён (Менск)
Катэгорыя:Верасень 1992 году
Катэгорыя:1992 год у Беларусі
Катэгорыя:Арганізацыі, заснаваныя ў 1992 годзе